In nomine sanctae et individuae Trinitatis, ego Dalmacius senior Roennensis, audita sanctitate Marciniacensis coenobii volensque habere partem in orationibus et caeteris bonis quae ibi fiunt, vobis qui habitatores et cultores estis ipsius coenobiis (sic) et successoribus vestris perpetuo futuris tribuo et concedo et per praesentem cartam confirmo duos mansos de Naviliaco qui sunt in parrochia de Briennum ea conditione ut omnes redditus eorum de coetero habeatis nullique de posteritate mea vel de genere meo ulla occasione aliquid ibi requirat vel injuriam de redditibus ipsis vobis inferre audeat. Hoc facio ego Dalmacius pro salute animae meae parentumque meorum in manu domni Wichardi prioris a quo accepi novem marcas argenti. Ego Dalmacius filius Dalmacii senioris laudo donum patris mei. Testes: S. Hugonis de Sancto Andrea.